वानखेड़े में तो लाइट, पानी तक नहीं; महिला फैन ने BCCI से की शिकायत
Shilpa Phadke Complain BCCI Delhi Mumbai Cricket Stadium Washroom | Vijay Lokpally,  मैच तो भारत जीत गया लेकिन, मैच देखने पहुंचे फैंस को स्टेडियम की सुविधाओं ने परेशान कर दिया। 
भारत में क्रिकेट का जज्बा और जुनून अलग ही लेवल का है। इसी जज्बे को लिए एक महिला फैन दिल्ली के अरूण जेटली स्टेडियम में अपने बच्चों और परिवार के साथ भारत और ऑस्ट्रेलिया के बीच टेस्ट मैच देखने पहुंची। मैच तो भारत जीत गया लेकिन, मैच देखने पहुंचे फैंस को स्टेडियम की सुविधाओं ने परेशान कर दिया।
शिल्पा फड़के नामक फैन ने सोशल मीडिया पर BCCI और BCCI सचिव जय शाह से असुविधा को लेकर शिकायत की। उन्होंने कहा कि दिल्ली, मुंबई में क्रिकेट देखना एक महिला फैन के लिए बुरे सपने से कम नहीं। यहां पहले तो टॉयलेट नहीं मिलते और जो मिलते हैं वहां लाइट, पानी नहीं दिखता। ऐसे में महिला फैंस करें तो करें क्या?
दुनिया का सबसे अमीर बोर्ड है BCCI
भारतीय क्रिकेट कंट्रोल बोर्ड (BCCI) दुनिया का सबसे अमीर क्रिकेट बोर्ड है। जो देश भर के 50 से ज्यादा इंटरनेशनल स्टेडियम में क्रिकेट संचालित करता है। यहां की क्रिकेट इंडस्ट्री भी करीब 82 हजार करोड़ रुपए (10 बिलियन डॉलर) की है। ऐसे में महिला फैन की यह कम्प्लेन ग्राउंड मैनेजमेंट पर कई सवाल खड़े करती है।
सीनियर स्पोर्ट्स जर्नलिस्ट विजय लोकपाली ने भी महिला फैन की शिकायत का समर्थन किया। विजय ने सोशल मीडिया पर कहा, उन्हें उम्मीद है कि BCCI इस शिकायत पर ध्यान देगा और जल्द ही स्टेडियम के हालात सुधरेंगे।
मुंबई में लाइट, पानी नहीं 
शिल्पा ने अपने ट्वीट में लिखा, 'मुंबई स्थित स्टेडियम के महिला टॉयलेट ज्यादातर बंद थे। एक खुला मिला, जिसमें लाइट, पानी, डस्टबिन और टॉयलेट पेपर तक नहीं थे। गंदगी और अव्यवस्था के बीच मजबूरन मुझे अपनी 8 साल की बेटी को बताना पड़ा कि स्टेडियम का पानी पीने लायक नहीं है। स्टेडियम से बाहर जाने के बाद ही हम साफ पानी पी सकेंगे।'
'अब घर बैठने के लिए न कहना' 
शिल्पा ने कहा, 'दिल्ली स्टेडियम के वॉशरूम खुले मिले, जहां पानी तक नहीं आ रहा था। न डस्टबिन और न ही टॉयलेट पेपर मिले। बदबूदार फर्श के बीच पीने का पानी भी नहीं था। साफ-सुथरे और सुरक्षित वॉशरूम प्रोवाइड कराना मैनेजमेंट की जिम्मेदारी है। और हां इन सब के बीच अब कोई घर बैठकर टीवी पर मैच देखने के लिए न कहें। महिला फैंस को इन कंडीशन में मैच दिखाने से ज्यादा शर्मनाक कुछ भी नहीं हो सकता।'
महिला खिलाड़ियों के साथ फैंस का भी ध्यान रखें
शिल्पा ने आगे लिखा, 'अगर BCCI विमेंस IPL आयोजित कराकर महिला क्रिकेट को बढ़ावा देने की कोशिश कर रहा है। तो उन्हें महिला फैंस को बढ़ावा देने पर भी ध्यान देना चाहिए। जो फैंस हजारों रुपए देकर मैच देखने आ रहे हैं, उनके लिए कम से कम बेसिक सुविधाएं तो मिलनी ही चाहिए।'
क्या वर्ल्ड कप में भी ऐसे ही हालात रहेंगे?
शिल्पा ने लिखा, 'इसी साल भारत में पुरुषों का वनडे वर्ल्ड कप भी होना है। क्या BCCI को इस बड़े टूर्नामेंट से पहले अपना माइंडेसट चेंज कर बेहतर टॉयलेट बनाने की ओर ध्यान नहीं देना चाहिए? मुझे उम्मीद है कि BCCI मेरे सुझावों पर ध्यान देकर जल्द ही मैनेजमेंट एजेंसी नियुक्त करेगा और स्टेडियम के हालात सुधरेंगे।'
सबसे स्वच्छ शहर में अगला टेस्ट
भारत और ऑस्ट्रेलिया के बीच 2 टेस्ट मैच खत्म हो चुके हैं। भारत सीरीज में 2-0 से आगे है। तीसरा टेस्ट मैच भारत के सबसे स्वच्छ शहर इंदौर के होलकर स्टेडियम में खेला जाएगा। शहर तो स्वच्छता में नंबर-1 है, लेकिन देखना अहम होगा कि एक मार्च से शुरू हो रहे टेस्ट मैच में फैंस को किस तरह की सुविधाएं मिलती हैं।